Ģeoloģiskais dabas piemineklis **Jeru alas**

MK 175. noteikumu piel. Nr. 184

**Detalizēts apraksts**

**Adrese**

Rūjienas novadā, Jeru pagastā, Ziemeļvidzemes biosfēras rezervāta ainavu aizsardzības zonā.

Ģeogrāfiskās koordinātes E25° 22,063' un N57° 52,750', jeb x581113, y416077 LKS92 sistēmā.

**Ģeogrāfiskais novietojums**

Rūjas kreisajā krastā, upes un senlejas pamatkrastā lejpus Imantas dzirnavām, Burtnieka līdzenumā, Ziemeļvidzemes zemienē.

**Ģeoloģiskie veidojumi**

Pamatkrasta nogāze ar vienu lielāku un vairākiem sīkiem atsegumiem, kuros atsedzas vidusdevona Živetas stāva Burtnieku svītas ieži un augšējā pleistocēna Latvijas svītas nogulumi - pēdējā apledojuma morēna. Lielākajā atsegumā zem nobirām ir divas nelielas alas (lielākā 7 m gara). Teritorijā atrodas vairāki avoti.

**Izmēri**

Dabas pieminekļa platība 1,16 ha.

**Debits**

Lielākajam avotam aptuveni 3 l/sek, bet avotam lielākā atseguma piekājē – aptuveni 0,5 l/sek..

**Unikālās vērtības**

Lielākais smilšakmeņu atsegums Burtnieka baseina upju krastos.

**Ainaviskuma raksturojums**

Visa teritorija ir izcili ainaviska. Labākais skats uz atsegumu ir no Rūjas labā krasta.

**Stratigrāfija**

Vidusdevona Živetas stāva Burtnieku svītas ieži un augšējā pleistocēna Latvijas svītas nogulumi.

**Uzbūve**

Labi redzama gan devona, gan kvartāra iežu uzbūve - slāņojuma raksturs un ieslēgumi smilšakmeņos, kā arī sistēmu kontakta joslas struktūras.

**Viela**

Devona smilšakmeņi un aleirolīti, kvartāra akmeņaina mālsmilts.

**Procesi**

Šā brīža procesi dabas pieminekļa teritorijā izpaužas kā pastāvīga sīku nobrukumu veidošanās atseguma virsmā. Kopš Imantas dzirnavu aizsprosta rekonstrukcijas 21. gs. sākumā upes sānu erozija ir mazinājusies un atseguma no nobirām brīvā virsma samazinās. Notiek arī erozija, ko izraisa atseguma pakājē izplūstošie avoti. Iespējams, ka ar laiku tie varētu atsegt aizbrukušās alas.

**Citas vērtības**

Jeru atsegums kopā ar Imantas ūdensdzirnavām ir populārs tūrisma objekts.

**Stāvoklis**

Stāvoklis vērtējams kā vidēji labs ar tendenci pasliktināties.

**Bojājumi**

Nobrukumi un aizbirumi.

**Apdraudējumi**

Laika gaitā atsegums varētu degradēties un lielā mērā pārklāties ar nobiru materiālu. Process ir ļoti dinamisks un tā tālākā gaita ir grūti prognozējama.

**Dabas aizsardzība**

Objekta teritorijā atrodas vairāki Eiropas nozīmes biotopi - smilšakmens atsegumi (8220), kā arī nogāžu un gravu meži (9180).

**Apsaimniekošana**

Šobrīd teritorija praktiski netiek apsaimniekota. Īsa informācija par ģeoloģiskajām vērtībām ir izvietota senlejas pretējā pusē pie Rūjienas pilskalna.

**Piezīmes**

**-**

**Novērtējumi**

Unikālās vērtības - 4

Ainaviskums - 5

Zinātniskais nozīmīgums:

Stratigrāfija - 4

Uzbūve - 4

Viela - 3

Procesi - 4

Citas vērtības - 3

Novērtējumu summa – 27

**Robežu izmaiņu pamatojums**

Esošā dabas pieminekļa teritorija, salīdzinot ar līdzšinējo, ir pagarināta austrumu virzienā, ietverot arī prāvo avotu. Robežu korekcijas veiktas pieskaņojot dabas pieminekļa robežas zemes kadastru izvietojumam, paplašinot to upes virzienā (aptuveni līdz ūdensteces vidum) un samazinot aizsargājamās teritorijas daļu dienvidu malā, kur ir apbūves teritorijas un nav nekādu nozīmīgu ģeoloģisko veidojumu. Kopējā dabas pieminekļa platība ir palielinājusies no 0,6 ha uz 1,26 ha.

**Ieteikumi aizsardzībai un apsaimniekošanai**

Labiekārtojuma infrastruktūru nepieciešams papildināt, izvietojot dabas pieminekļa robežzīmes un norādes, kā arī labiekārtot pieejas atsegumam.

Teritoriju nepieciešams saglabāt gan zinātniskiem stratigrāfijas, ģeomorfoloģijas, sedimentoloģijas un hidroģeoloģijas pētījumiem, gan kā ainaviski vērtīgu dabas veidojumu kopumu, kas ir ainaviski nozīmīgs un svarīgs dzīvās dabas vērtību saglabāšanai.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.